Document ID: 32003D0677

Komission päätös,
tehty 24 päivänä syyskuuta 2003,
yhteisön taloudellisesta tuesta lampaan bluetongue-taudin hävittämiseksi Italiasta vuosina 2001 ja 2002
(tiedoksiannettu numerolla K(2003) 3326)
(Ainoastaan italiankielinen teksti on todistusvoimainen)
(2003/677/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 3 artiklan 3 kohdan ja 5 artiklan 3 kohdan,
sekä katsoo seuraavaa:
(1) Italiassa todettiin vuosina 2001 ja 2002 lampaan bluetongue-taudin tautitapauksia. Taudin puhkeaminen aiheuttaa vakavan vaaran yhteisön karjalle.
(2) Yhteisö voi päätöksessä 90/424/ETY säädettyjen edellytysten mukaisesti osallistua jäsenvaltiolle aiheutuvien tukikelpoisten kulujen rahoitukseen edistääkseen taudin nopeaa hävittämistä.
(3) Yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999(3) 3 artiklan 2 kohdan mukaan yhteisön sääntöjen mukaisesti toteutettavat eläinlääkintäalaa ja kasvien terveyttä koskevat toimenpiteet rahoitetaan Euroopan maatalouden ohjaus- ja tukirahaston tukiosastosta. Varainhoidon valvonnassa sovelletaan kyseisen asetuksen 8 ja 9 artiklaa.
(4) Yhteisön taloudellinen tuki myönnetään vain sillä edellytyksellä, että suunnitellut toimet on todellakin toteutettu ja että viranomaiset antavat kaiken tarvittavan tiedon säädetyssä määräajassa.
(5) Italia teki 17 päivänä heinäkuuta 2002 korvaushakemuksen taudin hävittämistoimenpiteiden aiheuttamista kuluista. Käytettävissä olevat tiedot osoittavat, että teurastettujen lampaiden ja vuohien lukumäärä on noin 170000.
(6) Nyt on syytä ennen komission tarkastusten suorittamista vahvistaa yhteisön taloudellisen tuen ennakon määrä. Tämän ennakon on oltava suuruudeltaan 50 prosenttia yhteisön rahoitusosuudesta, joka lasketaan eläimistä suoritettujen korvausten ja muiden kulujen arvioidun määrän perusteella.
(7) On syytä täsmentää päätöksen 90/424/ETY 3 artiklassa käytetty ilmaisu "riittävän korvauksen maksaminen nopeasti karjankasvattajille", käsitteet "kohtuulliset maksut" ja "perustellut maksut" sekä kuluerät, jotka hyväksytään pakollisen teurastuksen perusteella tukikelpoisiksi "muina kuluina".
(8) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisön rahoitustuen myöntäminen Italialle
Italia voi saada lampaan bluetongue-taudin hävittämiseen vuosina 2001 ja 2002 yhteisön rahoitustukea 50 prosenttiin saakka kuluista, jotka ovat aiheutuneet
a) riittävän korvauksen maksamisesta nopeasti vuosina 2001 ja 2002 havaitun lampaan bluetongue-taudin hävittämiseksi toteutettujen toimenpiteiden vuoksi karjansa pakollisesti teurastamaan joutuneille omistajille päätöksen 90/424/ETY 3 artiklan 2 kohdan seitsemännen luetelmakohdan sekä tämän päätöksen mukaisesti
b) sairastuneiden eläinten hävittämisestä ja hyönteisten hävittämisestä päätöksen 90/424/ETY 3 artiklan 2 kohdan ensimmäisessä, toisessa ja kolmannessa luetelmakohdassa sekä tässä päätöksessä tarkoitetulla tavalla.
2 artikla
Määritelmät
Tässä päätöksessä tarkoitetaan ilmaisulla
a) "riittävän korvauksen maksaminen nopeasti" korvauksen maksamista 90 päivän kuluessa teurastuksesta sen mukaan, mikä eläinten markkina-arvo oli välittömästi ennen tautitartuntaa, teurastusta tai hävittämistä;
b) "kohtuulliset maksut" maksuja, jotka on suoritettu kaluston tai palvelujen ostamiseksi ennen lampaan bluetongue-taudin ilmenemistä vallinneisiin markkinahintoihin verrattavaan hintaan;
c) "perustellut maksut" maksuja, jotka on suoritettu päätöksen 90/424/ETY 3 artiklan 2 kohdassa tarkoitetun kaluston tai siinä tarkoitettujen palvelujen ostamiseksi edellyttäen, että ne ovat luonteeltaan sellaisia, että niiden voidaan osoittaa liittyneen suoraan eläinten pakolliseen teurastukseen tiloilla.
3 artikla
Rahoitustuen maksaminen
1. Osana 1 artiklassa tarkoitettua yhteisön rahoitustukea maksetaan 4000000 euron ennakko sellaisten Italialta saatavien asiakirjojen perusteella, joissa osoitetaan, että omistajille on maksettu nopeasti riittävä korvaus pakollisesta teurastuksesta, eläinten hävittämisestä ja tarvittaessa tilalla suoritettuun hyönteisten hävittämiseen käytetyistä tuotteista, jollei 6 artiklassa tarkoitettujen tarkastusten tuloksista muuta johdu.
2. Kun 6 artiklassa tarkoitetut mahdolliset tarkastukset on suoritettu, komissio päättää loppuerän suorittamisesta päätöksen 90/424/ETY 41 artiklassa säädetyn menettelyn mukaisesti.
4 artikla
Yhteisön rahoitustuella katettavat tukikelpoiset kustannukset
1. Jos Italian viranomaiset eivät noudata 2 artiklan a alakohdassa tarkoitettua maksuaikaa, tukikelpoisista määristä tehdään seuraavat vähennykset:
- 25 prosenttia sellaisten maksujen osalta, jotka on suoritettu 91-105 päivän kuluttua eläinten teurastuksesta,
- 50 prosenttia sellaisten maksujen osalta, jotka on suoritettu 106-120 päivän kuluttua eläinten teurastuksesta,
- 75 prosenttia sellaisten maksujen osalta, jotka on suoritettu 121-135 päivän kuluttua eläinten teurastuksesta,
- 100 prosenttia sellaisten maksujen osalta, jotka on suoritettu vähintään 136 päivän kuluttua eläinten teurastuksesta.
Jos hallinnollisia erityisiä edellytyksiä silti esiintyy eräiden toimenpiteiden yhteydessä tai jos Italia antaa asialliset perustelut, komissio voi soveltaa poikkeavaa porrastusta ja/tai pienempiä prosenttilukuja tai prosenttilukua nolla.
2. Edellä 1 artiklan b alakohdassa tarkoitettu yhteisön rahoitustuki koskee vain perusteltuja ja kohtuullisia maksuja, jotka liittyvät liitteessä I mainittuihin tukikelpoisiin kuluihin.
3. Edellä 1 artiklassa tarkoitettu yhteisön rahoitustuki ei koske:
a) arvonlisäveroa;
b) virkamiesten palkkoja;
c) julkisen välineistön käyttöä, kulutushyödykkeitä lukuun ottamatta.
5 artikla
Maksuehdot ja liiteasiakirjat
1. Edellä 1 artiklassa tarkoitettu yhteisön rahoitustuki maksetaan seuraavien asiakirjojen perusteella:
a) liitteiden II ja III mukaisella tavalla ja 2 kohdassa asetetussa määräajassa esitetty hakemus;
b) 3 artiklan 1 kohdassa tarkoitetut asiakirjat, mukaan luettuna epidemiologinen raportti kaikista tiloista, joilla eläimiä on teurastettu ja hävitetty, sekä rahoituskertomus;
c) 6 artiklassa tarkoitettujen komission paikalla suorittamien mahdollisten tarkastusten tulokset.
Edellä b alakohdassa tarkoitetut asiakirjat on pidettävä saatavilla komission paikalla suorittamien tarkastusten varalta.
2. Edellä 1 kohdan a alakohdassa tarkoitettu hakemus on jätettävä liitteiden II ja III mukaisen tiedoston muodossa 30 kalenteripäivän kuluessa tämän päätöksen antamisesta tiedoksi. Ellei määräaikaa noudateta, yhteisön rahoitustukea pienennetään 25 prosenttia kultakin viivästymiskuukaudelta.
6 artikla
Komission paikalla suorittamat tarkastukset
Komissio voi yhteistyössä Italian toimivaltaisten viranomaisten kanssa tarkastaa paikalla 1 artiklassa tarkoitettujen toimenpiteiden toteuttamisen ja niistä aiheutuneet kulut.
7 artikla
Osoitus
Tämä päätös on osoitettu Italian tasavallalle.
Tehty Brysselissä 24 päivänä syyskuuta 2003.

Labels: 18
17
15
6